Spar Nord har i sin 198-årige lange historie aldrig leveret så godt et regnskab. Banken sikrer et samlet resultat på 1.417 millioner kroner efter skat i 2022. Ifølge administrerende direktør, Lasse Nyby, kommer det positive resultat blandt andet på baggrund af en fortsat høj forretningsvækst og stigende renter. - Selvom 2022 på mange områder blev et anderledes år, end vi havde ventet, er vi selvsagt meget tilfredse med det resultat, som vi i dag har offentliggjort, siger direktøren i en pressemeddelelse. Bankens nettogebyrindtægter for året er steget med 10 procent, og det skyldes et højt aktivitetsniveau blandt bankens kunder. - De stigende realkreditrenter betød, at mange kunder benyttede muligheden til at skære et stort beløb af deres boligrestgæld. Dermed endte konverteringsaktiviteten i 2022 mod al forventning med at overgå niveauet fra 2021, siger Lasse Nyby. Bankens aktionærer kan på baggrund af det historiske resultat forvente, at der udbetales et udbytte på 4,5 kroner per aktie. Det indstiller bestyrelsen til generalforsamlingen. Ny strategi har hjulpet Spar Nord investerede tidligt i 2022 i åbningen af flere lokale banker. På den måde skal banken ifølge direktøren styre forholdet til kunderne. Spar Nord er blandt de største banker i landet med 60 lokale filialer landet over. - Derfor glæder vi os også, ovenpå et stærkt 2022, til for alvor at sætte endnu mere strøm til vores forretningsmodel, hvor vi blandt andet giver medarbejderne endnu mere ansvar. - Strategien er ikke alene en kurs for banken og vores medarbejdere, men er i lige så høj grad et løfte til vores kunder om, at vi fortsat tror på den lokale tilstedeværelse, lyder det afsluttende fra Lasse Nyby. Banken forventer et resultat efter skat i omegnen af 1.500-1.800 millioner kroner for 2023.

Referat:
Spar Nord samlede resultat bryder milliardgrænsen.